## Odluka o iznimnom produljenju mogućnosti obavljanja djelatnosti uzgoja riba i drugih vodenih organizama

### NN 113/2011 (5.10.2011.), Odluka o iznimnom produljenju mogućnosti obavljanja djelatnosti uzgoja riba i drugih vodenih organizama

VLADA REPUBLIKE HRVATSKE

2212

Na temelju članka 30. stavka 2. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003, 30/2004, 77/2009 i 145/2010), a u vezi s člancima 27. i 57. Zakona o izmjenama i dopunama Zakona o poljoprivrednom zemljištu (»Narodne novine«, broj 63/2011), Vlada Republike Hrvatske je na sjednici održanoj 15. rujna 2011. godine donijela

ODLUKU

O IZNIMNOM PRODULJENJU MOGUĆNOSTI OBAVLJANJA DJELATNOSTI UZGOJA RIBA I DRUGIH VODENIH ORGANIZAMA

I.

S ciljem sprječavanja gospodarske štete koja može nastati zbog nemogućnosti nastavka obavljanja djelatnosti uzgoja riba i drugih vodenih organizama uslijed isteka roka trajanja koncesija za gospodarsko korištenje kopnenih voda, te iznimnog omogućavanja nastavka obavljanja rečene djelatnosti, stupanjem na snagu ove Odluke, koncesije za gospodarsko korištenje kopnenih voda radi uzgoja riba i drugih vodenih organizama za koje su zahtjevi za produljenje roka na koji je dana koncesija podneseni ili će biti podneseni do 31. prosinca 2011. godine, smatra se da su privremeno produljene do najkasnije 31. prosinca 2012. godine.

II.

S ciljem sprječavanja gospodarske štete koja može nastati zbog nemogućnosti nastavka obavljanja djelatnosti uzgoja riba i drugih morskih organizama (u daljnjem tekstu: marikultura) uslijed isteka roka trajanja koncesija na pomorskom dobru, te iznimnog omogućavanja nastavka obavljanja djelatnosti, na lokacijama za koje je u tijeku izrada dokumenata prostornog uređenja, stupanjem na snagu ove Odluke, smatra se da je u postupcima produženja razdoblja trajanja koncesije pomorskog dobra za marikulturu, za koje su zahtjevi za produženje roka na koji je dana koncesija podneseni do stupanja na snagu ove Odluke, Vlada Republike Hrvatske dala suglasnost za produljenje koncesija postojećim koncesionarima, na postojećim lokacijama i pod istim uvjetima do najkasnije 31. prosinca 2012. godine.

III.

Zadužuje se Ministarstvo regionalnog razvoja, šumarstva i vodnoga gospodarstva da, kao davatelj koncesije, najkasnije u roku 45 dana od dana stupanja na snagu ove Odluke, za koncesije iz točke I. ove Odluke, za koje je zahtjev za produljenje roka na koji je dana koncesija podnesen do stupanja na snagu ove Odluke, potpiše dodatak ugovoru o koncesiji s koncesionarima pod istim uvjetima pod kojima je koncesija dana.

Zadužuje se Ministarstvo regionalnog razvoja, šumarstva i vodnoga gospodarstva da, kao davatelj koncesije za koncesije iz točke I. ove Odluke, za koje će zahtjev za produljenje roka na koji je dana koncesija biti podnesen nakon stupanja na snagu ove Odluke, potpiše dodatak ugovoru o koncesiji s koncesionarima, najkasnije u roku 45 dana od dana podnošenja zahtjeva, pod istim uvjetima pod kojima je koncesija dana.

Zadužuje se Ministarstvo mora, prometa i infrastrukture da najkasnije u roku od 10 dana nakon stupanja na snagu ove Odluke obavijesti sve davatelje koncesija na pomorskom dobru o usklađenju postupaka s ovom Odlukom.

Zadužuju se davatelji koncesija na pomorskom dobru da s postojećim koncesionarima koji su zahtjeve za produljenje trajanja koncesije podnijeli do stupanja na snagu ove Odluke, potpišu dodatak ugovoru o koncesiji kojim se produžuje trajanje koncesija pod uvjetima iz točke II. ove Odluke, najkasnije u roku 45 dana od dana stupanja na snagu ove Odluke.

Zadužuje se Ministarstvo poljoprivrede, ribarstva i ruralnog razvoja da na temelju potpisanih dodataka ugovorima iz stavaka 1., 2. i 4. ove točke donese nova rješenja o povlastici za akvakulturu, odnosno povlastici za uzgoj ribe i drugih morskih organizama najkasnije u roku od 15 dana od dana podnošenja zahtjeva.

Ovlaštenicima povlastica iz stavka 5. ove točke pripadaju sva prava na temelju Zakona o državnoj potpori poljoprivredi i ruralnom razvoju (»Narodne novine«, broj 92/2010) za razdoblje od isteka osnovnog ugovora o koncesiji do najkasnije 31. prosinca 2012. godine.

IV.

Ova Odluka stupa na snagu danom donošenja, a objavit će se u »Narodnim novinama«.

Klasa: 934-01/11-01/04

Urbroj: 5030125-11-1

Zagreb, 15. rujna 2011.

Predsjednica
Jadranka Kosor, dipl. iur., v. r.

Odluka, NN 113/2011-2212